**ČI OZAJ, NAOZAJ? -** Štefan Moravčík

Ježibaba nie je baba,

ničoho sa nebojí,

vo chvíli má metlu v labách,

frng – a už je na hnoji!

Rehoce sa tomu gazda,

keď sa z okna vykloní:

- Prileteli ku nám azda

uf, uf, ufóni?

Ale kdeže, iba baba!

Vyhrabte ju kury,

veď je dáka

slabá...

ježibaba zúri.

Schytí gazdu za bradu,

poorie s ním záhradu

a potom, po vojne,

odfukuje spokojne:

Neveril si slabej žene.

Hop – a už máš porobené,

počarené, gazda.

Čuduješ sa uchvátene:

taká rovná

brázda!

**AJ MÁTOHA MÁ TOHO DOSŤ**

Štefan Moravčík

Chcela ma vziať mátoha

do čierneho batoha.

Stala si medzi dvere,

odušu preč sa derie.

Nemôže sa dostať von,

mám to ale hosťa!

Zmeškala polnočný zvon,

tak tu musí zostať.

Mátoha má toho dosť,

hovorí: - Už nemátam! –

Má medzi dverami chvost?

Chvost privretý nemá tam,

má tam však privreté šaty,

obrovskú zásteru.

Odstrihnem z nej,

hneď sa stratí,

čerti ju zoberú.

**VODNÍK VODNOPÓLOVÝ**

Štefan Moravčík

Vodník Dušan duše zháňa,

šup sem, šup tam, na dno džbána,

do kastróla, pod rajnicu,

nech tam robia hrmavicu!

Vodník Dušan dušuje sa:

- Namojdušu, dobrí ľudia,

už ma všetky duše nudia,

chcel by som kus šunky, mäsa,

napnúť svaly: - Pozrite sa! –

Nech si iný duše loví,

ja chcem byť vodnopólový.

Triafať bránku, dávať góly...

Za športom ma srdce bolí.

Ustatý som ako kôň,

doneste mi

demižón.

**PAPIER ZNESIE VŠETKO**

Štefan Moravčík

Papier znesie všetko,

hovorieva dedko.

Môžete ho skrčiť, vystrie sa,

môžete ho šmariť do lesa,

keď si trošku práce dáte,

tak ho ľahko roztrháte

ako gate,

hore – dolu počmárate,

ponúkne vám druhú stranu,

zas môžete čarbať na ňu,

kresliť haky – baky,

robiť klikyháky,

aka – fuka fundaluka,

papier ani nezafňuká,

ako mača hravé

poskakuje v tráve,

letí ponad mesto:

Kde je moje miesto?

Z koša trčí čísi chvost:

- Mňau, veď je tu miesta

dosť!

**POVEDAL MI MÚDRY ŠAŠO...**

Štefan Moravčík

Povedal mi múdry šašo

a každý to pochopí;

Ucho je preto ucho,

lebo sa jednoducho

ucho – pí!

Povedal mi starý šašo

na návrší:

- Nikdy nenos hore nos,

nech ti doň nenaprší!

Povedal mi beťár šašo

na zelenej nive:

- Nikdy nesmieš oči mať

bezočivé!

Povedal mi šašo – jašo,

keď sme prišli na hrad:

- Nemusíš byť veľký kráľ,

poď sa naňho zahrať!

**AKO MAČKA Z KOMÁRA UROBILA SOMÁRA**

Štefan Moravčík

Kde bolo, kde nie,

o to netrápte sa,

komár bol kráľom lesa,

zdvihol sto polien...

Len či tak bolo,

ako vám poviem.

Pri plote bolo priteplo,

komára pozvala mačka,

že z neho spraví somára,

keď sa už toľko umára –

u nej sa dobrôt nadžgá.

Čo ponúkla hosťovi?

Šibák – rybák chvostový,

huby s octom, obzerance,

že sa jej vraj tancovať chce –

nech vydrží štyri tance.

Komár skočil tristokrát,

potom skončil...

Nie je to med – kraľovať,

svet sa zvlčil.

**AUTOPORTRÉT STARÉHO AUTA**

Štefan Moravčík

„Ja som auto plechaté,

do pol boka odraté,

otlčené veľmi,

ale idem, strach a des!

Predbehnem aj mercedes,

pokým skončím v zberni.“

Šikovne sa auto šinie,

Štrgne o bok limuzíne,

zvládne ostré zákruty,

hltá cestu

z mesta k mestu,

náramne je pri chuti.

**POVEDAL VLK DUNČOVI...**

Štefan Moravčík

Povedal vlk tomu

najnezodpovednejšiemu

Dunčovi,

že ho ukradne aj s búdou,

že si skrátka

na kozliatka

zájde.

Dunčo však zvolal: - Hajde!

Dosť!

Ozvala sa v ňom zodpovednosť.

- Vĺčko, je koniec bludov,

ukážem ti ešte dnes,

aký som ja strašný pes! –

- Ty a strašný? –

- Pardon, strážny!

**ČO SA VLEČIE, NEUTEČIE**

Štefan Moravčík

Slimák reční v tráve,

dohovára ťave:

- Stále nemám pokoja,

upaľuješ ako ja!

Čo sa vlečie, neutečie.

Keď zaňucháš nebezpečie,

ťava, zviera veličizné,

nik ti z nosa neuhryzne.

Vtiahni sa do ulity,

tam ťa čert neuchytí.

Ťava vraví s úsmevom:

- Slimáčik môj, nemám dom.

Ty len rožky vystrčíš

a si v suchu ako myš.